Joost Klein

Joost Klein (sündinud 10. novembril 1997. aastal Friisimaal Leeuwardenis), tuntud ka kui Joost, on hollandi muusik, räppar, laulja ja endine juutuuber.
Joost tegeleb peamiselt hiphopiga. Tema loomingut on mõjutanud järgmised elektroonilise muusika stiilid: "drum and bass", "hardstyle" ja "gabber". Klein on välja andnud kaheksa stuudioalbumit.
Muusik valiti Hollandit esindama 2024. aasta Eurovisioni lauluvõistlusel lauluga "Europapa". Lugu pääses finaali, kuid eemaldati võistluselt.
Lapsepõlv.
Joosti vanemad olid Hans ja Ella Klein. Tal on vanem õde ja vend. Joosti lapsepõlv möödus Leeuwardeni lähedal Britsumi külas. Joost oli 12-aastane, kui ta isa vähki suri. 2011. aastal suri tema ema südame seiskumise tõttu. Pärast vanemate lahkumist hoolitsesid Joosti eest vanem vend ja õde.
Joost õppis Stedelijki gümnaasiumis, kuid ta ei lõpetanud seda. 
2008. aastal lõi Joost YouTube'i kanali EenhoornJoost, hiljem nimetas selle enda nime järgi ümber. 
Karjäär.
2016–2023.
Klein postitas oma YouTube'i kanalile humoorikaid videoid, sh sketše ja minidokumentaale. 2016. aastast, mil ilmus tema EP "Dakloos", on Klein keskendunud muusikale. Tema esimene muusikavideo oli "Bitches", mis kogus YouTube'is miljon vaatamist. Lühikest aega (2017–2018) oli Klein seotud plaadifirmaga TopNotch, kuid siis asutas enda plaadifirma Albino Records.
Klein andis 2017. aasta oktoobris välja "mixtape"'i "Scandinavian Boy" ning järgmisel aastal singlid "Meeuw" ja "Ome Robert". 3. augustil 2018 avaldas Klein Hollandi räppari Donniega esimese stuudioalbumi "M van Marketing". Et albumit turundada, korraldas duo kontserdi "Viraal in Carré" Carré teatris Amsterdamis.
Kleini lühiluuleteos "Albino" ilmus 14. novembril 2018. Klein on maininud, et teost inspireeris kirjutama tema isa, kes oli samuti raamatu avaldanud. Klein korraldas 2019. aastal kontsertturnee "Het gaat niet zo goed", et raamatunimelist stuudioalbumit "Albinot" reklaamida. Turnee raames külastas Joost järgmisi Hollandi kontsertsaale: Paard, De Oosterpoort, Doornroosje ning Paradiso. Järgmisel suvel esines Klein suurtel Beneluxi festivalidel, nagu Pukkelpop, Pinkpop, Lowlands ja Zwarte Cross.
15. novembril 2019 andis Klein välja albumi "1983", mille pealkiri viitab Kleini vanema venna sünniaastale. Albumi tarbeks tegi Klein koostööd muusikaprodutsentide Mick Speki, Kauwboy ja Tantu Beatsiga. 24. aprillil 2020 andis Klein välja albumi "Joost Klein 7", mis koosneb seitsmest loost. Muu hulgas on albumil lugu tuntud Kanada räppari bbno$ga. Sama aasta 7. augustil andis ta välja singli "Ik wil je", mis on Belgia ansambli De Kreuners samanimelise laulu remiks.
2022. aasta märtsis avaldas Klein Venemaa muusiku Ruslan Tushentsoviga loo "Jackass". Laulus avaldab Klein armastust vene naistele. 2023. aasta veebruaris avaldas ta loo Peterburist pärit Russian Village Boysiga. Kleini juhtkonna avalduse järgi salvestati "Jackass" enne Venemaa sissetungi Ukrainasse. Klein tegi Russian Village Boysiga koostööd siis, kui ansambel oli pärast sõja algust oma kodumaalt lahkunud. Juhtkond märkis laulu kohta järgmist: "Sellel pole absoluutselt mingit seost Ukrainas toimuvate kohutavate sündmustega ja ühistöö ei poolda Venemaad."
3. septembril 2022 ilmus tema kaheksas stuudioalbum "Fryslân", mis on saanud nime Kleini koduprovintsi Friisimaa järgi. Album koosneb 14 laulust, nende seas on ka singlid "Florida 2009", "Wachtmuziek" ja "Papa en mama". Albumi produtseeris Tantu Beats. Laulus "Florida 2009" mõtiskleb Klein oma vanemate surma üle. Ta esitas seda lugu esimest korda 2022. aasta Pinkpopi festivalil.
Eurovisioni lauluvõistlus.
Klein esines 2024. aastal Eurovisioni lauluvõistluse teises poolfinaalis, kust pääses finaali. Järgmisel päeval jäi tema pärastlõunane proov viimasel hetkel ära. Hiljem teatati, et Klein tegi neljapäeva õhtul ühele naisoperaatorile ähvardava žesti, sest naine astus üle kokkuleppest, et Joosti ei filmita lava taga. Seejärel esitas naine kaebuse. Kuna kohalik politsei veel uuris juhtumit, ei lubatud Kleinil reede õhtul žürii ette astuda. Selle asemel näidati videokaadreid tema poolfinaali esinemisest. 11. mail teatas EBU, et Klein on võistluselt diskvalifitseeritud, kuigi uurimine polnud veel lõppenud.
13. augustil teatas prokurör Fredrik Jonsson, et ta sulges uurimise, sest ei suutnud tõestada, et Joosti tegevus oli suunatud tõsise hirmu tekitamisele või et selles oli sarnast kavatsust.